ពុទ្ធ​ទំនាយ​អំពី​​កុក​និ​ងខ្លា

ផ្គរលាន់ទិសបូព៌ាសូរសណ្តុក-----អ្នកតាម្ចាស់ស្រុកឱបដៃយំ 
កំពឹសឡើងពងលើកំពូលភ្នំ-----ក្អែកសសម្ងំក្នុងគុម្ពត្រែង ។

ពោធិព្រឹក្សរិលគល់ពុំចាក់ឫស-----ពស់វែកត្រាំពិសគ្រប់កន្លែង 
ក្របីលាក់ខ្លួនពួនសម្រួចស្នែង-----រាជហង្សហើរស្វែងកាច់សម្បុក ។ 

ពពេចក្រាបពងក្រោមគង្គារ-----ក្អែកពាំផ្លែល្វារាយគ្រប់ស្រុក 
អ្នកផងឃើញហើយខំរើសទុក-----ដំណរទៅមុខទើបដឹងខ្លួន ។ 

ស្វាក្រេះក្រញ៉ឹងប្រឹងហាត់គុន-----លុះឃើញសេះលន់ទើបរត់ពួន 
កុកស-កវែងរែងអួតខ្លួន-----ថាដឹងចំនួនត្រីក្នុងទឹក ។ 

កុកសាប់រកស៊ីដោយវាលត្រាញ់-----ស្រស្រាក់ស្រស្រាញ់ពុំមានភ្លឹក 
កុកគ្រោងយោងខ្លួនដើរកាត់ទឹក-----ចាប់ត្រីរាល់ព្រឹកគ្មានមេត្តា ។ 

ខ្លាញីរកស៊ីដោយសំសាន្ត-----លាក់ប្រាណសម្ងំចាំសាសនា 
លុះឮផ្គរលាន់សប់ទិសា-----ទើបខ្លាយាត្រាពីក្នុងព្រៃ ។ 

សត្វកុកនិងខ្លានៅដោយខ្លួន-----មិនដែលជួបជួនគ្នាឡើយណី 
បើជួបកាលណាអស្ចារ្យក្រៃ-----គ្រប់សាសន៍ដទៃភ័យមិនខាន ។ 

ត្បិតអ្នកទាំងពីរសឹងកោងកាច-----អួតអាងអំណាចតែរៀងបា្រណ 
មាន​ឫទ្ធិចេស្តាពន់ប្រមាណ	-----សឹងហៅក្លាហានឥតឧបមា ។ 

ឥឡូវសូមសួរអ្នកទាំងឡាយ-----ចិត្តស្ម័គ្រមេត្រីចូលខាងណា 
តើចូលខាងកុកឬខាងខ្លា-----	អ្នកមានបញ្ញាទើបថាត្រូវ ៕